*Το Βήμα*, 19.3.1958

Σαφή αλλαγήν γραμμής εις την οικονομικήν πορείαν

Σειρά άρθρων του κ. Χρ. Δ. Λαμπράκη – 3

Η διεθνής θέσις της Ελλάδος, ακόμη δε και η εξέλιξις των εσωτερικών μας πολιτικών πραγμάτων είναι συνυφασμένη με την οικονομικήν κατάστασιν της χώρας, η οποία πάλιν με την σειράν της, υπόκειται εις τον επηρεασμόν των δύο αυτών παραγόντων. Ζώμεν εις ένα κόσμον, εις τον οποίον η τεχνική πρόοδος και η οικονομική ανάπτυξις παίζουν ρόλον πρωταρχικόν, τόσον διά τας μικράς όσον και διά τας μεγάλας χώρας, προκειμένου να επιτύχουν διεθνώς πολιτικήν ισοτιμίαν. Από την ανάγκην αυτήν ορμώμενα μικρά κράτη όπως η Ολλανδία, το Βέλγιον και το Λουξεμβούργον, έδωσαν πρώτα το παράδειγμα στενής συνεργασίας και εδημιούργησαν τον πρώτον υπερεθνικόν οικονομικόν χώρον εις την Ευρώπην.

Aπό της απόψεως αυτής η θέσις της Ελλάδος δεν είναι ιδιαιτέρως ισχυρά· μερικά μεγάλα έργα δεν είναι αρκετά, διά να δικαιολογήσουν την ενίοτε εκφραζομένην πλήρη αισιοδοξίαν ως προς τα οικονομικά μας επιτεύγματα. Όπως βεβαίως δεν αρκεί και η αναμφιβόλως ευεργετική νομισματική σταθερότης, διά να χαρακτηρισθή διαμιάς η Ελλάς ως χώρα επιτυχώς μετέχουσα του παγκοσμίου αγώνος διά την οικονομικήν ανάπτυξιν. Ευρισκόμεθα δυστυχώς εν καθυστερήσει, και όχι μόνον απέναντι των μεγαλυτέρων χωρών της Ευρώπης, αλλά και απέναντι των γειτόνων μας. Εν τούτοις αι σημεριναί διεθνείς προοπτικαί και αι γενικώτεραι οικονομικαί ανακατατάξεις ανά τον κόσμον, παρέχουν άλλην μίαν, την τελευταίαν όμως δυνατότητα διά την οριστικήν επίλυσιν του οικονομικού προβλήματος της Ελλάδος. Αν δεν επωφεληθούμε της *υστάτης ευκαιρίας*, εκμεταλλευόμενοι τα εναπομείναντα περιθώρια, αύριον θα είναι πολύ αργά. Προέχει σήμερα να αλλάξωμε νοοτροπίαν, και πρέπει ακόμη αι πολιτικαί παρατάξεις που κατέρχονται εις τας εκλογάς, να προβάλουν συγκεκριμένα και όχι απλώς εντυπωσιακά οικονομικά σχέδια, με τα οποία θ’ αποφύγωμεν να οδηγηθούμε εις οριστικόν οικονομικόν και κατά συνέπειαν εθνικόν μαρασμόν.

Διά την σημερινήν γενεάν, διά την σύγχρονον Ελλάδα, η παλαιά «Μεγάλη Ιδέα» πρέπει πλέον να αντικατασταθή από κάποιαν καινούργιαν. Και αυτή ίσως να συνίσταται εις την εκμετάλλευσιν ΟΛΩΝ ΤΩΝ ΠΑΡΑΓΩΓΙΚΩΝ ΠΗΓΩΝ της χώρας, εις την πλήρη οργάνωσιν της οικονομίας της και εις συνθήματα ανυψώσεως του κοινωνικού και βιοτικού επιπέδου του Ελληνικού λαού.

Έως τώρα η Ελλάς έμοιαζε βυθισμένη εις πλήρης απάθειαν, χωρίς να δίδη καμμίαν προσοχήν εις τας αλματώδεις προόδους των Ευρωπαϊκών και Βαλκανικών κρατών, έναντι των οποίων χάνει ολοένα και περισσότερον έδαφος. Η εικών την οποίαν παρουσιάζει αυτήν την στιγμήν η χώρα μας, κάθε άλλο παρά ευοίωνος είναι: Έχομεν κατ’ αρχήν ένα εκατομμύριον ανέργων και υποαπασχολουμένων, εις το οποίον προστίθενται, με τον κάθε χρόνον που περνά, περί τις πενήντα χιλιάδες πληθυσμού ικανού προς εργασίαν. Η δε μετανάστευσις ούτε ημπορεί – ούτε και θα έπρεπε – να αποτελή μέσον διά την ολοκληρωτικήν αντιμετώπισιν της εσωτερικής αυτής πιέσεως και διότι, μεταξύ άλλων, θα αποστερήση τελικώς τον τόπον από τα ευρωστότερα στοιχεία. Ενώ όμως έχομεν εδώ το μικρότερον σχεδόν κατά κεφαλήν εισόδημα της Ευρώπης, το ποσοστόν του μη απασχολουμένου τμήματος του πληθυσμού μας, και μάλιστα του τμήματος του ευρισκομένου εις παραγωγικήν ηλικίαν, φθάνει το 30% έναντι του 10% των άλλων, ισοδυνάμων προς εμάς, χωρών.

Το εθνικόν μας εισόδημα δεν αυξάνει, ή σχεδόν δεν αυξάνει. Κατά την τελευταίαν δεκαετίαν η κατά μέσον όρον πραγματική αύξησίς του μόλις έφθανε το 6% ετησίως. Τούτο σημαίνει ότι αργά ή γρήγορα θα καταλήξωμεν εις πλήρη μαρασμόν, με όλας τας *εθνικάς και κοινωνικάς συνεπείας του*. Τα κράτη που μας περιστοιχίζουν, ανεξαρτήτως του αν ανήκουν ή όχι εις το ίδιον στρατόπεδον, προσεγγίζουν ήδη την πλήρη εκβιομηχάνισιν και αυξάνουν τα εθνικά τους εισοδήματα κατ’ αναλογίαν τριπλασίαν της δικής μας αυξήσεως. Από το άλλο μέρος πάλι δικαιώνομεν εκείνους που λέγουν ότι «οι Έλληνες ζουν υπεράνω των δυνάμεών των», δεδομένου ότι η κατανάλωσις φθάνει εδώ να απορροφά το 85% των οικονομικών μας πόρων. Και δεν εξαντλούμεν μόνον τους εσωτερικούς μας πόρους, αλλά σπαταλώμεν και τους ξένους, επί των οποίων εξακολουθούν να στηρίζωνται κατά μεγάλο ποσοστόν ο προϋπολογισμός μας και το ισοζύγιον των εξωτερικών λογαριασμών μας.

Ας ρίξωμε μια ματιά εις τους προς βορράν γείτονάς μας. Θα παρατηρήσωμεν ότι αι Βαλκανικαί χώραι έχουν προ πολλού εγκαταστήσει βαρείας βιομηχανίας και κατεσκεύασαν πλήρως τα βασικά μεγάλα έργα, προηγούμεναι της Ελλάδος κατά δέκα σχεδόν χρόνια, ενώ προπολεμικώς είποντο ημών. Η Ελλάς, είχε μεν προβλέψει προ ετών την εκτέλεσιν βασικών έργων, ως του αζώτου, της αλουμίνας, του χάλυβος, της σόδας και του μαγνησίου, αυτά όμως ενώ επρόκειτο να πραγματοποιηθούν εντός τετραετίας, παραμένουν ακόμη, κατά μέγα μέρος, ανεκτέλεστα. Εν τω μεταξύ αι Βαλκανικαί χώραι δεν έγιναν μόνον εξαγωγείς βιομηχανικών προϊόντων, αλλ’ επέτυχαν, με την οργάνωσιν της γεωργικής των παραγωγής, να γίνουν εξαγωγείς και γεωργικών προϊόντων, επί των οποίων η Ελλάς είχεν άλλοτε το προβάδισμα. Και νά μερικά στοιχεία περί των προόδων τας οποίας επετέλεσαν οι γείτονές μας: Η Βουλγαρία διαθέτει ήδη τρία εργοστάσια αζώτου, εξάγει τρακτέρ και τροχαίον υλικόν και καλύπτει μέρος των αναγκών της εις χάλυβα με τας νεοϊδρυθείσας σχετικάς βιομηχανίας. Η Ρουμανία έχει ηλεκτρονικάς βιομηχανίας. Η Γιουγκοσλαβία απέκτησε πλήρη σχεδόν βαρείαν βιομηχανίαν, καθίσταται υπολογίσιμος ναυπηγική δύναμις, μας δανείζει ηλεκτρικήν ενέργειαν και μας εκτοπίζει εμπορικώς από χώρας εις τας οποίας εκ παραδόσεως ευρισκόμεθα εγκατεστημένοι. Η Αλβανία, τέλος, είδε την βιομηχανικήν της παραγωγήν να αυξάνη μεταξύ 1950 και 1955 κατά 180%, ενώ διά την Ελλάδα η παράλληλος αύξησις δεν υπερέβη τα 66%.

Εις τον χώρον της Μέσης Ανατολής, συναντώμεν την Τουρκίαν, η οποία μετατρέπεται, ημέραν με την ημέραν, εις χώραν βαρείας βιομηχανίας. Και ενώ ημείς περιπαίζομεν την οικονομικήν της κρίσιν, την οποίαν άλλωστε επικαλούνται και οι σύμμαχοί μας διά να την βοηθούν περισσότερον, μας διαφεύγει το γεγονός ότι πρόκειται διά κρίσιν επενδύσεων, *κρίσιν υγείας* δηλαδή, η οποία μελλοντικώς θα αποδώση τα μέγιστα. Ας σημειωθή ενδεικτικώς ότι εις την Τουρκίαν ιδρύονται 11 εργοστάσια ζαχάρεως και 21 εργοστάσια τσιμέντου. Λειτουργούν ήδη χαλυβουργεία και σιδηροβιομηχανίαι με τεραστίαν ετησίαν παραγωγήν και, επί πλέον, 12 ξέναι εταιρίαι εργάζονται εκεί διά την ανεύρεσιν πετρελαίου. Μεγαλυτέραν όμως σημασίαν και από τα στοιχεία αυτά έχει η σοβαρότης και η εκδηλουμένη εκείθεν του Αιγαίου διάθεσις αντιμετωπίσεως της οικονομικής αναπτύξεως, διάθεσις η οποία μεταφράζεται εν τη πράξει διά της εφαρμογής ΟΛΟΚΛΗΡΩΜΕΝΟΥ ΠΡΟΓΡΑΜΜΑΤΟΣ επενδύσεων 7,5 δισεκατομμυρίων τουρκικών λιρών!

Αποβαίνει, φυσικά, συντριπτική η σύγκρισις με τας περισσότερον προηγμένας Ευρωπαϊκάς χώρας. Όταν, μετά μίαν περίπου δεκαετίαν, θα έχουν δημιουργηθή οι μεγάλοι οικονομικοί χώροι της Ευρώπης, όταν θα έχη επιτευχθή ο καταμερισμός των έργων, ο υποβιβασμός του παραγωγικού κόστους και η νέα διάρθρωσις της οικονομίας, τότε πού θα ευρίσκεται άραγε η Ελλάς; Πολύ φοβούμεθα ότι εις τον ανατέλλοντα νέον οικονομικόν κόσμον η Ελλάς δεν θα αποτελή παρά απλήν ανάμνησιν Ευρωπαϊκής Δυνάμεως. Είναι χαρακτηριστικόν ότι η αμερικανική υπηρεσία βοηθείας μας κατατάσσει ήδη εις τας χώρας της Μέσης Ανατολής.

Δεν ωφελεί να αναζητήσωμεν, την στιγμήν αυτήν, ευθύνας διά την τρομακτικήν καθυστέρησιν της χώρας μας. Έπταισαν βεβαίως και εσωτερικοί και εξωτερικοί παράγοντες. Το προέχον είναι την στιγμήν αυτήν *να αλλάξη κατεύθυνσιν και βηματισμόν* η Ελληνική οικονομία. Και σπουδαίον ρόλον, εν προκειμένω, θα παίξουν τα συνθήματα τα οποία θα ρίψουν κατά τας εκλογάς αι πολιτικαί δυνάμεις της χώρας. Ελπίζομεν να φυλαχθούν τα κόμματα από τον πειρασμόν των ευκόλων υποσχέσεων, των παροχών και της προεκλογικής πλειοδοσίας, η οποία άλλωστε εμπνέει εις τον ψηφοφόρον δυσπιστίαν και σκεπτικισμόν. Ας αναλογισθούν ότι ενώπιόν μας τίθεται πλέον ζήτημα εθνικής και φυλετικής επιβιώσεως.

Τρεις εμφανίζονται κυρίως αι κατευθύνσεις προς τας οποίας πρέπει να στραφή μία εθνική και φωτισμένη ηγεσία. Η πρώτη και βασική είναι η ταχεία ευθυγράμμισις της Ελλάδος προς τον ρυθμόν των βιομηχανικώς προηγμένων χωρών, πράγμα το οποίον πρέπει να αποτελέση τον κύριον σκοπόν των σημερινών επιδιώξεων. Η προσπάθεια αυτή θα απαιτήση ΘΥΣΙΑΣ, σοβαράς μάλιστα θυσίας, εκ μέρους όλων, αλλά συγχρόνως και προσοχήν να μην τραυματισθούν εν ουδεμιά περιπτώσει αι δημοκρατικαί ελευθερίαι του τόπου, ούτε και να αναχαιτισθή τεχνητώς η τάσις εξελίξεως του βιοτικού επιπέδου. Χωρίς ούτε κολλεκτιβισμούς, ούτε και κρατικοποιήσεις, αλλά και *χωρίς επιπολαιότητας*, δυνάμεθα να φθάσωμεν τα επίπεδα εις τα οποία ευρίσκονται αι γειτονικαί μας χώραι.

Δευτέρα κατεύθυνσις πρέπει να είναι η πληρεστέρα αξιοποίησις των πόρων εκ του εξωτερικού, διά την οποίαν θα χρειασθή μία αληθινή σταυροφορία. Δεν πρόκειται μόνον περί της αμερικανικής βοηθείας η οποία εκ λόγων αντικειμενικών, αλλά και από ιδικήν μας υπαιτιότητα, υπεβιβάσθη εις δευτερεύοντα συντελεστήν της οικονομικής μας αναπτύξεως. Πρόκειται και περί άλλων οικονομικών πηγών του εξωτερικού, αι οποίαι δεν αξιοποιήθησαν όσον έπρεπε. Η Διεθνής Τράπεζα, φέρ’ ειπείν, ενώ χορηγεί ήδη το έκτον κατά σειράν δάνειόν της εις την Τουρκίαν, δεν έδωσεν ούτε ένα δολλάριον εις την Ελλάδα, λόγω των αντιλήψεων που επεκράτησαν ως προς την ρύθμισιν του δημοσίου χρέους. Σοβαρά κεφάλαια των γερμανικών πιστώσεων και *τεράστιαι ευκαιρίαι* προσφερομένης γερμανικής οικονομικής συνεργασίας χάνονται, διότι στερούμεθα μελετών και της καταλλήλου τεχνικοοικονομικής προεργασίας. Ο Ο.Η.Ε. παρέχει πρωτοφανούς εκτάσεως τεχνικήν βοήθειαν, η οποία όμως φθάνει εις την Ελλάδα υπό μορφήν ψιχίων μόνον. Υπάρχουν ακόμη και άλλοι διεθνείς οργανισμοί και, υπεράνω όλων, ο οργανισμός χρηματοδοτήσεως της Κοινής Αγοράς, προς τον οποίον πρέπει το ταχύτερον να στραφή η Ελλάς, προτού χαθή και η τελευταία ευκαιρία.

Το τρίτον σκέλος των επιδιώξεων της προσπαθείας οικονομικής αναπτύξεως είναι, φυσικά, *η αξιοποίησις των εξ εγχωρίων πηγών πόρων*.

Επιβάλλεται όμως να γίνη και μία παράλληλος επανάστασις εις τον οργανωτικόν τομέα καθώς και η δημιουργία πνεύματος ομαδικής και συντονισμένης εργασίας και αρτιωτέρας στελεχώσεως των οργάνων, τα οποία θα κληθούν να εφαρμόσουν τα οικονομικά προγράμματα. Όπου υπάρχουν κατάλληλοι και ικανοί Έλληνες, είτε εις το εσωτερικόν, είτε εις το εξωτερικόν, θα πρέπει να αναζητηθούν και να παρακινηθούν να λάβουν μέρος εις την μεγάλην μάχην της οικονομικής αναπτύξεως.

Πρακτική έκφρασις αυτής της προσπαθείας θα ηδύνατο να είναι η συγκρότησις, ευθύς μετά τας εκλογάς, ενός *διακομματικού οργάνου οικονομικού προγραμματισμού ή και μονίμου υπηρεσίας προγραμματισμού*. Το ανεξάρτητον αυτό όργανο θα εξεπόνει έναν καταστατικόν οικονομικόν χάρτην της Ελλάδος και θα εξησφάλιζε την συνέχειαν της οικονομικής πολιτικής της χώρας όπως περίπου θα εξησφάλιζε την συνέχειαν της εξωτερικής πολιτικής η ανάλογος Επιτροπή επί των εξωτερικών υποθέσεων που υπεδείξαμε χθες. Όλοι οι λαοί που θέλουν να επιζήσουν εις τον σημερινόν κόσμον, είτε ευρίσκονται εντός του παραπετάσματος, είτε εκτός αυτού, καταρτίζουν μακρόχρονα προγράμματα αναπτύξεως, διαρκείας πέντε ή και δέκα ετών. Δεν νομίζομεν ότι αποτελεί εντροπήν να τους μιμηθή και η Ελλάς. Πρέπει δε όχι μόνον να καταρτίσωμεν αλλά και να κλιμακώσωμεν ένα σταθερόν και αμετάβλητον πρόγραμμα αναπτύξεως, το οποίον να σεβασθούν όλαι αι κυβερνήσεις και το οποίον να εφαρμόζουν πιστώς μέχρις ολοκληρώσεώς του.

Σκόπιμον ακόμη θα ήτο, όπως το ετήσιον πρόγραμμα των δημοσίων επενδύσεων περιλαμβάνεται εις ειδικώς ψηφιζόμενον προϋπολογισμόν οικονομικής αναπτύξεως, εις τον οποίον να καθορίζωνται με σαφήνειαν τα παραγωγικά έργα εις τα οποία θα διατεθούν αι επενδύσεις. Συγχρόνως θα πρέπει να παρακολουθήται, βάσει του γενικού προγράμματος, η ιδιωτική δαπάνη επενδύσεων, εις τρόπον ώστε αι χρηματοδοτήσεις να διοχετεύωνται διά την εκπλήρωσιν σκοπών ενός ευρυτέρου ΕΘΝΙΚΟΥ ΠΡΟΓΡΑΜΜΑΤΟΣ.

Ούτε όμως ο γενικός προγραμματισμός, ούτε και η συγκέντρωσις των επί πλέον οικονομικών πόρων επιτρέπεται να επιχειρηθή χωρίς να ληφθή υπ’ όψιν ο *ανθρώπινος παράγων*. Εις ένα κράτος ευνομούμενον και δημοκρατικόν, ο παράγων της κοινωνικής δικαιοσύνης πρέπει να κατέχη όσην θέσιν και ο παράγων της οικονομικής αναπτύξεως. Είναι κάλλιστα δυνατόν η ευημερία να συμβαδίζη με την ΚΟΙΝΩΝΙΚΗΝ ΔΙΚΑΙΟΣΥΝΗΝ, αρκεί να υπάρξη ο ικανός, αδιάβλητος και δραστήριος πολιτικός φορεύς που θα μεταβάλη εις πραγματικότητα τας γενικάς αυτάς επιδιώξεις. Αν το αυριανό Κράτος κατορθώση να επιτύχη σταθεράν και πραγματικήν ετησίαν αύξησιν του εθνικού εισοδήματος κατά 10% και παραγωγικήν απορρόφησιν της προστιθεμένης κατ’ έτος εργατικής δυνάμεως, θα έχη εκπληρώσει το χρέος του απέναντι του έθνους.

ΧΡΗΣΤΟΣ Δ. ΛΑΜΠΡΑΚΗΣ